ኢሉ ዝሓተተቶም ኣያ ለኣከ ግን "ቤተ ክርስትያን እፈቱ ነይረ ውልፍ ነይረ እንተኾነ ግን ኣብዚ ለበዳ እዋን ናብ ቤተ ክርስትያን ከይደ ሕማም ሸሚተ ንስድራይ ካብ ዝልብድ ኣብ ቤተይ ኮፍ ኢለ ጸሎት ክገብር መሪጸ" ዝብል ምላሽ ሂቦሙና። ብኻልእ ወገን ወናኒ ሆተል ሚላኖ ዝኾነ ኣቶ ሙሉጌታ ገብረመድህን፡ ናቱ ሆቴል ኮሮናቫይረስ ንምክልኻል ብብሄራዊ ክልላዊ መንግስቲ ትግራይ ንዝተጣየሸ ኮማንድ ፖስት ኣረኪቡ'ዩ። ሆቴል ሚላኖ ልዕሊ 100 ዓራውቲ ዘለዎን ናይ ሆቴል መዐቀንታት ዘማልአን ኮይኑ ካብቲ ዝሓለፈ ሰሙን ጀሚሩ ንግዳዊ ስራሕ ደው ኣቢሉ፡ ኮሮናቫይረስ ንምክልኻል ተባሂሉ ድልል ከምዝኾነ ኣቶ ሙሉጌታ ገብረመድህን ኣብሪሁ። "ናተይ ሆቴል ሰብ እንተዘይነይሩ ትርጉም ስለዘይብሉ ኣነ በታ ዝኽእላ ክሕግዝ ህዝባውን ሞራላውን ሓላፍነት ስለዘለኒ እቲ ሆቴል ኣረኪበዮ ኣለኹ" ዝበለ ኣቶ ሙሉጌታ ኣብ ሕማቕን ጽቡቕን ግዜ ምስኡ ይሰርሑ ንዝነበሩ ሰራሕተኛታት እቲ ሆቴል ምስኡ ክቕጽሉ ከምዝወሰነ ተዛሪቡ። ኣብ እንዳ ራእሲ ኣብዝርከብ መናፈሻን ሆቴል ሚላኖን ኣስታት 200 ሰራሕተኛታት ከምዘለውዎ ዝሓበረ ኣቶ ሙሉጌታ ገብረመድህን "እንከይበላዓኻዮ ምኻድ'ውን ስለዘሎ እቲ ለበዳ ክሳብ ዘብቅዕ ሆቴል ሚላኖ ንምክልኻል ኮሮናቫይረስ ክውዕል ወሲነ'የ" ክብል ንቢቢሲ ተዛሪቡ። "ንህዝቢ ትግራይ ኣብታ ሕማቕ እዋን ምስኡ ደው እንተዘይልናሉ እማ መዓዝ ኢና ክንሕግዞ?" ዝበለ ኣቶ ሙሉጌታ እታ ዝኽእላ እየ ገይረ ብምባል ኮሮናቫይረስ ንምክልኻል ኣብ ዝግበር ርብርብ ክሳብ መወዳእታ ሓገዙ ኣጠናኺሩ ከምዝቕጽል ኣፍሊጡ። ኣብ ትግራይ ኮሮናቫይረስ ንምክልኻል ዛጊድ ልዕሊ 22 ምልዮን ብር በጀት መንግስቲ ወጻኢ ከምዝኾነ ንቢቢሲ ዝገለጸ ኣባል ላዕለዋይ ሓይሊ ዕማም ትግራይ ኣቶ ዳኒኤል ኣሰፋ ካብ ህዝቢ ብጥረ ገንዘብ 30 ሚልዮን ብር ቃል ተኣትዩን ብዓይነት ድማ ክሳብ 30 ሚልዮን ብር ዝግመት ንዋታዊ ሓገዝ ከምዝተገበረ ኣረዲኡ። ብዛዕባ ኮሮናቫይረስ ክትፈልጥዎ ዝግባእ ሓበሬታታት ኮሮናቫይረስ፡ ኣብ ቀረባ ግዜ መድሃኒት ይርከብ'ዶ ይኸውን?
